Preşedintele Consiliului European ne învaţă ce înseamnă să iubeşti, dar mai ales să ierţi! În cadrul discursului pe care l-a susţinut ieri la Ateneu, Donald Tusk a mărturisit că primul portofel pe care l-a avut vreodată i-a fost furat, pe străzile Gdanskului, chiar de un cetăţean român.

„Aveam portofelul ăla de vreo 30 de ani. Trainic, piele ţeapănă, de crocodil. Şi-a făcut treaba cu brio şi nu-l voi uita niciodată!”, a povestit Tusk, cu lacrimi în ochi.

„În ’97 mi-a fost şutit din buzunar de un domn care s-a dovedit a fi, n-o să vă vină să credeţi, român. Ţin minte şi acum – eram într-un tramvai Newag.”

Donald Tusk a adăugat că legătura sa cu România nu e una materială, ci una mai degrabă simbolică, pentru că portofelul era deja destul de răpciugos, iar înăuntru nu avea decât câţiva zloţi şi un bilet la Sztywny Pal Azji.



